Na temelju članka 289. stavak 7. Zakona o socijalnoj skrbi („Narodne novine“ broj 18/22., 46/22., 119/22., 71/23., 156/23. i 61/25.) i članka 33. stavka 1. točke 3. Statuta Općine Jelenje („Službene novine Općine Jelenje“ broj 59/23. i 82/25.), Općinsko vijeće Općine Jelenje na 8. sjednici održanoj dana 15. rujna 2026.  donosi

Odluku 
o I. izmjenama i dopunama Odluke o socijalnoj skrbi Općine Jelenje

Članak 1.

U Odluci o socijalnoj skrbi Općine Jelenje („Službene novine Općine Jelenje“ broj 63/2023.), u članku 10. stavku 1. briše se točka 4. 

Dosadašnja točka 5. postaje točka 4. 


Članak 2.
U članku 11. stavak 1. mijenja se i glasi:
„Uvjet prihoda ispunjava korisnik s prihodima koji ne prelaze sljedeće iznose:
- samac do 450,00 eura,
- dvočlana obitelj do 750,00 eura,
- tročlana obitelj do 900,00 eura,
- četveročlana obitelj do 1100,00 eura.“

Stavak 2. mijenja se i glasi:
„Ako kućanstvo ima više od četiri člana, uvjet prihoda za svakog dodatnog člana povećava se za 150,00 eura.“

Stavak 4. mijenja se i glasi:
„Prihodom iz stavka 1. ovog članka smatra se iznos prosječnog mjesečnog prihoda korisnika, odnosno obitelji ostvarenog u tri mjeseca koji prethode mjesecu u kojem je podnesen zahtjev za ostvarivanje prava, a za koje su dostupni podaci na potvrdi o visini dohotka i primitaka Porezne uprave.

Stavak 5. mijenja se i glasi:
„Visina prihoda iz stavka 1. ovoga članka dokazuje se odgovarajućim ispravama kojima se može utvrditi visina ostvarenih prihoda korisnika i članova njegova kućanstva, a osobito:
1. potvrdom o visini plaće ili drugim dokazom o ostvarenom dohotku,
2. potvrdom nadležnog tijela o isplaćenoj mirovini
3. potvrdom Ministarstva financija – Porezne uprave o visini dohotka i primitaka,
4. izvatkom iz bankovnog računa 
5. drugom odgovarajućom dokumentacijom kojom se može utvrditi visina prihoda korisnika i članova njegova kućanstva.“

Iza stavka 6. dodaju se stavak 7. i stavak 8. koji glase:
„Za potrebe utvrđivanja uvjeta prihoda iz ovog članka Jedinstveni upravni odjel može podatke o visini dohodaka i primitaka podnositelja zahtjeva i članova kućanstva pribaviti po službenoj dužnosti elektroničkom razmjenom podataka putem Državne sabirnice (GSB) iz službenih evidencija Ministarstva financija – Porezne uprave ili na drugi raspoloživi način.
Jedinstveni upravni odjel može podatke potrebne za utvrđivanje uvjeta iz članka 8. i 9. ove odluke pribaviti po službenoj dužnosti iz službenih evidencija nadležnih javnopravnih tijela, neposrednim pristupom informacijskom sustavu ili elektroničkom razmjenom podataka, u skladu s posebnim propisima.“

Članak 3.
U članku 17. stavak 1. dodaje se točka 12. koja glasi:
12. Pravo na prijevoz onkoloških pacijenata

Članak 4.
Iza članka 32. dodaju se naslov iznad članka i članak 32.a koji glase:

12. Pravo na prijevoz onkoloških bolesnika 

„Članak 32.a

Pravo na prijevoz onkoloških pacijenata ostvaruje korisnik koji je onkološki pacijent i ima prebivalište na području Općine.

Korisnik iz stavka 1. ovog članka ostvaruje pravo na odlazak na kemoterapiju i radioterapiju u Kliniku za tumore Kliničkog bolničkog centra Rijeka. 

Pravo iz stavka 1. ovoga članka ostvaruje se neovisno o uvjetima iz članka 8. i 9. ove Odluke, na temelju zahtjeva korisnika i odgovarajuće medicinske dokumentacije iz koje je vidljiva potreba i termin odlaska na liječenje.

Općina će pružanje usluge prijevoza iz stavka 1. ovog članka za svaku kalendarsku godinu povjeriti pravnoj ili fizičkoj osobi ovlaštenoj za pružanje usluge, a na temelju ugovora.“
 
Članak 5.

Ova izmjena Odluke stupa na snagu osmoga dana od dana objave u "Službenim novinama Općine Jelenje".

